CELEX: 32018R0728
Language: el
Date: 2018-01-24 00:00:00
Title: Κατ' εξουσιοδότηση κανονισμός (ΕΕ) 2018/728 της Επιτροπής, της 24ης Ιανουαρίου 2018, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις διαδικασίες εξαίρεσης συναλλαγών με μη χρηματοοικονομικούς αντισυμβαλλομένους εγκατεστημένους σε τρίτη χώρα από την απαίτηση ιδίων κεφαλαίων για τον κίνδυνο προσαρμογής πιστωτικής αποτίμησης (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/728 ΤΗΣ ΕΠΙΤΡΟΠΉΣ
   της 24ης Ιανουαρίου 2018
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις διαδικασίες εξαίρεσης συναλλαγών με μη χρηματοοικονομικούς αντισυμβαλλομένους εγκατεστημένους σε τρίτη χώρα από την απαίτηση ιδίων κεφαλαίων για τον κίνδυνο προσαρμογής πιστωτικής αποτίμησης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 382 παράγραφος 5 τέταρτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 382 παράγραφος 4 στοιχείο α) του κανονισμού (ΕΕ) αριθ. 575/2013, οι συναλλαγές μεταξύ, αφενός, ενός ιδρύματος και, αφετέρου, ενός μη χρηματοοικονομικού αντισυμβαλλομένου όπως ορίζεται στο άρθρο 2 σημείο 9 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2), οι οποίες δεν υπερβαίνουν το κατώφλι εκκαθάρισης που αναφέρεται στο άρθρο 10 παράγραφοι 3 και 4 του κανονισμού (ΕΕ) αριθ. 648/2012, εξαιρούνται από τις απαιτήσεις ιδίων κεφαλαίων για τον κίνδυνο προσαρμογής πιστωτικής αποτίμησης (CVA), ανεξάρτητα από το αν ο εν λόγω μη χρηματοοικονομικός αντισυμβαλλόμενος είναι εγκατεστημένος στην Ένωση ή σε τρίτη χώρα.
            
         
               (2)
            
            
               Στο άρθρο 2 σημείο 9 του κανονισμού (ΕΕ) αριθ. 648/2012, ο «μη χρηματοοικονομικός αντισυμβαλλόμενος» ορίζεται ως επιχείρηση εγκατεστημένη στην Ένωση. Κατά συνέπεια, το κατώφλι εκκαθάρισης που αναφέρεται στο άρθρο 10 παράγραφος 1 του εν λόγω κανονισμού δεν εφαρμόζεται στους μη χρηματοοικονομικούς αντισυμβαλλομένους που είναι εγκατεστημένοι σε τρίτη χώρα.
            
         
               (3)
            
            
               Το άρθρο 382 παράγραφος 4 του κανονισμού (ΕΕ) αριθ. 575/2013 δεν κάνει διάκριση μεταξύ μη χρηματοοικονομικών αντισυμβαλλομένων εγκατεστημένων στην Ένωση και μη χρηματοοικονομικών αντισυμβαλλομένων εγκατεστημένων σε τρίτη χώρα. Για να εξασφαλιστούν ίσοι όροι ανταγωνισμού, θα πρέπει να εφαρμόζονται οι ίδιοι κανόνες στους μη χρηματοοικονομικούς αντισυμβαλλομένους που είναι εγκατεστημένοι στην Ένωση και στους μη χρηματοοικονομικούς αντισυμβαλλομένους που είναι εγκατεστημένοι σε τρίτη χώρα.
            
         
               (4)
            
            
               Το άρθρο 11 του κατ' εξουσιοδότηση κανονισμού (ΕΕ) αριθ. 149/2013 της Επιτροπής (3) καθορίζει τις αξίες των κατωφλίων εκκαθάρισης ανά κατηγορία εξωχρηματιστηριακών παραγώγων, όπως απαιτείται στο άρθρο 10 παράγραφος 4 στοιχείο β) του κανονισμού (ΕΕ) αριθ. 648/2012. Στην αιτιολογική σκέψη 25 του κατ' εξουσιοδότηση κανονισμού (ΕΕ) αριθ. 149/2013 διευκρινίζεται ότι «η υπέρβαση μιας από τις αξίες που έχουν καθοριστεί για κατηγορία εξωχρηματιστηριακών παραγώγων θα πρέπει να επιφέρει την υπέρβαση του κατωφλίου εκκαθάρισης για όλες τις κατηγορίες».
            
         
               (5)
            
            
               Προκειμένου μια σύμβαση να εξαιρείται έως την ημερομηνία λήξης της, όπως προβλέπεται στο άρθρο 382 παράγραφος 4 τελευταίο εδάφιο του κανονισμού (ΕΕ) αριθ. 575/2013, θα πρέπει να αρκεί οι απαιτήσεις του εν λόγω κανονισμού να πληρούνται κατά την έναρξη ισχύος της σύμβασης. Ενδέχεται, ωστόσο, να υπάρχουν περιπτώσεις στις οποίες ένα ίδρυμα προβαίνει σε συναλλαγές με έναν δεδομένο μη χρηματοοικονομικό αντισυμβαλλόμενο πολύ συχνά και, ενίοτε, σε καθημερινή βάση. Στις περιπτώσεις αυτές, η επαλήθευση κατά πόσον η κατάσταση του μη χρηματοοικονομικού αντισυμβαλλομένου εγκατεστημένου σε τρίτη χώρα αποτυπώνεται με ακρίβεια στις απαιτήσεις ιδίων κεφαλαίων του ιδρύματος για τον κίνδυνο CVA ενδέχεται να συνεπάγεται δυσανάλογη επιβάρυνση για το ίδρυμα. Είναι επομένως σκόπιμο να προβλεφθεί μια εναλλακτική επιλογή με τη μορφή ετήσιας επαλήθευσης της κατάστασης του μη χρηματοοικονομικού αντισυμβαλλομένου εγκατεστημένου σε τρίτη χώρα. Ωστόσο, η συχνότητα της επαλήθευσης θα πρέπει να αυξηθεί και να καταστεί τριμηνιαία, όταν το ακαθάριστο ονομαστικό ποσό των συναλλαγών για μια κατηγορία εξωχρηματιστηριακών παραγώγων μη χρηματοοικονομικού αντισυμβαλλομένου πλησιάζει την υπέρβαση του κατωφλίου εκκαθάρισης για την εν λόγω κατηγορία. Με τον τρόπο αυτό θα πρέπει να είναι δυνατή η συχνότερη παρακολούθηση της ενδεχόμενης υπέρβασης του εν λόγω κατωφλίου εκκαθάρισης, δεδομένης της μεγαλύτερης πιθανότητας να συμβεί αυτό.
            
         
               (6)
            
            
               Σύμφωνα με το άρθρο 382 παράγραφος 4 στοιχείο α) του κανονισμού (ΕΕ) αριθ. 575/2013, οι συναλλαγές με μη χρηματοοικονομικούς αντισυμβαλλομένους, οι οποίες δεν υπερβαίνουν το κατώφλι εκκαθάρισης που ορίζεται στο άρθρο 10 παράγραφοι 3 και 4 του κανονισμού (ΕΕ) αριθ. 648/2012, εξαιρούνται από τις κεφαλαιακές απαιτήσεις για τον κίνδυνο CVA. Επομένως, σε περίπτωση στην οποία, έπειτα από την αξιολόγηση που προβλέπεται στον κανονισμό (ΕΕ) αριθ. 575/2013, ένα ίδρυμα διαπιστώσει είτε ότι ένας από τους εγκατεστημένους σε τρίτη χώρα αντισυμβαλλομένους του δεν χαρακτηρίζεται μη χρηματοοικονομικός αντισυμβαλλόμενος είτε ότι οι σχετικές συναλλαγές υπερβαίνουν το κατώφλι εκκαθάρισης που ορίζεται σε αυτόν, το ίδρυμα πρέπει να υπολογίσει τις απαιτήσεις ιδίων κεφαλαίων για κίνδυνο CVA σύμφωνα με τον τίτλο VI του εν λόγω κανονισμού για όλα τα εξωχρηματιστηριακά παράγωγα μέσα με τον συγκεκριμένο αντισυμβαλλόμενο τα οποία εμπίπτουν στο πεδίο εφαρμογής του άρθρου 382 παράγραφος 1 του εν λόγω κανονισμού.
            
         
               (7)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που εκπονήθηκαν σε συνεργασία με την Ευρωπαϊκή Αρχή Κινητών Αξιών και Αγορών και υποβλήθηκαν από την Ευρωπαϊκή Αρχή Τραπεζών στην Επιτροπή.
            
         
               (8)
            
            
               Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 (4),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τους σκοπούς του άρθρου 382 παράγραφος 4 στοιχείο α) του κανονισμού (ΕΕ) αριθ. 575/2013, τα ιδρύματα θεωρούν τους αντισυμβαλλομένους που πληρούν αμφότερες τις ακόλουθες προϋποθέσεις ως μη χρηματοοικονομικούς αντισυμβαλλομένους εγκατεστημένους σε τρίτη χώρα:
   
               α)
            
            
               είναι εγκατεστημένοι σε τρίτη χώρα·
            
         
               β)
            
            
               εάν ήταν εγκατεστημένοι στην Ένωση, θα χαρακτηρίζονταν μη χρηματοοικονομικοί αντισυμβαλλόμενοι κατά την έννοια του άρθρου 2 σημείο 9 του κανονισμού (ΕΕ) αριθ. 648/2012.
            
         2.   Τα ιδρύματα εξακριβώνουν αν ένας αντισυμβαλλόμενος είναι μη χρηματοοικονομικός αντισυμβαλλόμενος εγκατεστημένος σε τρίτη χώρα:
   
               α)
            
            
               κατά την έναρξη της συναλλαγής για τις συναλλαγές με νέο αντισυμβαλλόμενο·
            
         
               β)
            
            
               σε ετήσια βάση για τους υφιστάμενους αντισυμβαλλομένους·
            
         
               γ)
            
            
               όταν υπάρχουν λόγοι να πιστεύεται ότι ο αντισυμβαλλόμενος δεν είναι πλέον μη χρηματοοικονομικός αντισυμβαλλόμενος εγκατεστημένος σε τρίτη χώρα.
            
         3.   Τα ιδρύματα τεκμηριώνουν τη γνώμη τους ότι μια επιχείρηση είναι μη χρηματοοικονομικός αντισυμβαλλόμενος εγκατεστημένος σε τρίτη χώρα.
   Άρθρο 2
   1.   Για την εξαίρεση συναλλαγών με μη χρηματοοικονομικό αντισυμβαλλόμενο εγκατεστημένο σε τρίτη χώρα από τις απαιτήσεις ιδίως κεφαλαίων για τον κίνδυνο CVA σύμφωνα με το άρθρο 382 παράγραφος 4 στοιχείο α) του κανονισμού (ΕΕ) αριθ. 575/2013, τα ιδρύματα επαληθεύουν, για κάθε κατηγορία συμβάσεων εξωχρηματιστηριακών παραγώγων που αναφέρονται στο άρθρο 11 του κατ' εξουσιοδότηση κανονισμού (ΕΕ) αριθ. 149/2013, ότι η ακαθάριστη ονομαστική αξία των συμβάσεων εξωχρηματιστηριακών παραγώγων του εν λόγω μη χρηματοοικονομικού αντισυμβαλλομένου εντός της κατηγορίας αυτής δεν υπερβαίνει το σχετικό κατώφλι εκκαθάρισης που αναφέρεται στο άρθρο 11 του εν λόγω κανονισμού.
   2.   Τα ιδρύματα διενεργούν την επαλήθευση που αναφέρεται στην παράγραφο 1 σε μία από τις ακόλουθες περιπτώσεις:
   
               α)
            
            
               κατά την έναρξη κάθε νέας συναλλαγής με τον εν λόγω αντισυμβαλλόμενο·
            
         
               β)
            
            
               σε περιοδική βάση.
            
         3.   Για τους σκοπούς της παραγράφου 2 στοιχείο β), η περιοδική επαλήθευση πραγματοποιείται σύμφωνα με μία από τις ακόλουθες συχνότητες:
   
               α)
            
            
               σε ετήσια βάση·
            
         
               β)
            
            
               σε τριμηνιαία βάση, όταν για οποιαδήποτε από τις κατηγορίες εξωχρηματιστηριακών παραγώγων η ακαθάριστη ονομαστική αξία των συναλλαγών εξωχρηματιστηριακών παραγώγων του μη χρηματοοικονομικού αντισυμβαλλομένου εγκατεστημένου σε τρίτη χώρα είναι μεγαλύτερη από το 75 % της αξίας του κατωφλίου εκκαθάρισης για την εν λόγω κατηγορία που αναφέρεται στο άρθρο 11 του κατ' εξουσιοδότηση κανονισμού (ΕΕ) αριθ. 149/2013.
            
         4.   Τα ιδρύματα τεκμηριώνουν τους λόγους για τους οποίους θεωρούν ότι, για κάθε κατηγορία συμβάσεων εξωχρηματιστηριακών παραγώγων που αναφέρονται στο άρθρο 11 του κατ' εξουσιοδότηση κανονισμού (ΕΕ) αριθ. 149/2013, η ακαθάριστη ονομαστική αξία των συμβάσεων εξωχρηματιστηριακών παραγώγων του εν λόγω μη χρηματοοικονομικού αντισυμβαλλομένου εγκατεστημένου σε τρίτη χώρα, για την εν λόγω κατηγορία, δεν υπερβαίνει το αντίστοιχο κατώφλι εκκαθάρισης που αναφέρεται στο εν λόγω άρθρο.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιανουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 338.
   
      (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
   
      (3)  Κατ' εξουσιοδότηση κανονισμός (ΕΕ) αριθ. 149/2013 της Επιτροπής, της 19ης Δεκεμβρίου 2012, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις ρυθμίσεις έμμεσης εκκαθάρισης, την υποχρέωση εκκαθάρισης, το δημόσιο μητρώο, την πρόσβαση σε τόπο διαπραγμάτευσης, τους μη χρηματοοικονομικούς αντισυμβαλλομένους, τις τεχνικές μετριασμού του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 52 της 23.2.2013, σ. 11).
   
      (4)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).